Disse edderkoppene lever og jakter i løvverket på busker og trær. De er svært raske og kan løpe også oppover glassplater. Bladlus ser ut til å være spesielt foretrukket mat. Hannen kommer i kontakt med hunnen ved å vibrere bakkroppen mot et blad. Den summende lyden den lager, er hørbar også for mennesker. Etter paringen spinner hunnen en eggsekk av silke som hun fester til et sammenkrøllet blad, og vokter over denne. Noen av artene i denne familien kan bli svært tallrike i ulike plantekulturer, og blir regnet som viktige nyttedyr fordi de spiser potensielle skadedyr.